Author: user
Company: none

Informácia
o priebehu a výsledkoch 
návštevy ministra zahraničných vecí Slovenskej republiky Jána Kubiša
v Čínskej ľudovej republike v dňoch 19.- 21. decembra 2006

Návšteva ministra zahraničných vecí SR Jána Kubiša v Pekingu sa uskutočnila v dňoch 19.-21. decembra 2006. V priebehu návštevy minister J. Kubiš  rokoval s ministrom zahraničných vecí ČĽR Li Zhaoxing a bol prijatý štátnym radcom Tang Jiaxuan, členom vlády ČĽR pre zahraničnú politiku (na úrovni podpredsedu vlády).
Cieľom rokovaní bolo zhodnotenie súčasného stavu slovensko-čínskych vzťahov a posúdenie možností rozvoja bilaterálnej spolupráce s dôrazom na perspektívy v hospodárskej oblasti. Pozitívnym momentom bola otvorená výmena názorov na niektoré aktuálne medzinárodné a regionálne otázky a spoluprácu v kontexte vzťahov EÚ - ČĽR. Patričná pozornosť bola venovaná spoločnému pôsobeniu v Bezpečnostnej rade OSN počas členstva SR v rokoch 2006 – 2007.   
	Návšteva bola úspešne využitá na podporu prioritných záujmov SR voči ČĽR a súčasne poskytla priestor na zdôraznenie záujmu SR a EÚ o budovanie strategického partnerstva s ČĽR, v rámci ktorého sú riešené dôležité otázky ako sú ľudské práva, nelegálna migrácia, ochrana duševného vlastníctva, ochrana životného prostredia a energetická bezpečnosť. Rokovania sa uskutočnili v dobrej atmosfére a sú obojstranne hodnotené pozitívne ako prínos k zintenzívneniu konštruktívnej slovensko-čínskej spolupráce. 

Bilaterálne vzťahy SR – ČĽR

	Obojstranne bola konštatovaná dobrá úroveň priateľských slovensko-čínskych vzťahov vo všetkých oblastiach spoločného záujmu. Aktivity slovenskej diplomacie reflektujú význam ČĽR vo svete a zámer vlády SR o posilnenie hospodárskych vzťahov s Čínou pri rešpektovaní prirodzených geopolitických záujmov a záväzkov SR. Pozitívne boli zhodnotené stykové akcie uskutočnené v ostatnom období - návšteva predsedu vlády ČĽR Wen Jiabaa v decembri 2005 v SR, bilaterálne rokovania predsedov vlád v rámci helsinského summitu ASEM v septembri 2006, rokovania ministrov zahraničných vecí počas VZ OSN a návšteva náčelníka Generálneho štábu OS SR v novembri 2006 v ČĽR.
	
Čínska strana potvrdila záujem o uskutočnenie oficiálnej návštevy predsedu vlády SR R. Fica v ČĽR v prvom štvrťroku 2007 (indikovaný konkrétny termín bol následne potvrdený diplomatickou cestou). SR ďalej predbežne navrhla realizáciu návštev ministra hospodárstva a ministra obrany v ČĽR v roku 2007. Akceptovala recipročné pozvanie pre ŠTAT MZV SR (v rámci konzultácií MZV SR a MZV ČĽR) a predsedu ZV Národnej rady SR. Minister J. Kubiš tlmočil pozvanie pre prezidenta ČĽR a pozval ministra ZV ČĽR na oficiálnu návštevu SR.
	Cieľom plánovaných stykových aktivít je skvalitnenie bilaterálnych vzťahov najmä v ekonomickej oblasti, podpis pripravovaných rezortných dohôd a získanie oficiálnej  podpory na realizáciu konkrétnych projektov v energetike. Zo slovenskej strany bolo potvrdené pridržiavanie sa politiky „jednej Číny“ vo vzťahu k Taiwanu so zdôraznením potreby mierového riešenia taiwanskej otázky cestou dialógu. Minister Li tlmočil záujem o nadviazanie bližších kontaktov medzi Komunistickou stranou Číny a vládnymi i opozičnými politickými stranami v SR.

V obchodno-ekonomickej oblasti bola obojstranne vyslovená spokojnosť s rastom 
objemu vzájomného obchodu (za obdobie 1-9/2006 1,24 mld. USD). Zároveň bol potvrdený záujem ďalej zvýšiť dynamiku vzájomného obchodu a skvalitniť  ekonomickú spoluprácu. Čínska strana prisľúbila zvážiť možnosti podpory importu slovenských tovarov a bude podporovať vlastné firmy, aby zintenzívnili spoluprácu so SR. Jednou z foriem je efektívnejšie využívanie možností prezentácie slovenských firiem v ČĽR prostredníctvom veľtrhov. (Účasť SR na EXPO 2010 v Šanghaji je v štádiu príprav MH SR). Dôležitými oblasťami spolupráce sú tradičné odvetvia strojárstva, energetiky, lesníctva a poľnohospodárstva, avšak čínska vláda bude podporovať diverzifikáciu obchodnej spolupráce. Perspektívnou oblasťou je turizmus. Slovenská strana má záujem o podporu vlády ČĽR pri presadzovaní niektorých konkrétnych projektov v oblasti energetiky (Shen Tou III), o zvýšenie investícií ČĽR v SR ako cieľovej destinácie, alebo ako mostu do krajín EÚ (spoločný ekonomický priestor EÚ).

	Úspešne sa rozvíja spolupráca v kultúrnej, školskej a vedeckej oblasti (výmena študentov na základe vládnych štipendií, príprava nového rezortného dokumentu v oblasti školstva, spolupráca akadémií vied SR a ČĽR atď.). Minister J. Kubiš požiadal o podporu pokračovania činnosti Katedry slovenského jazyka na Pekingskej univerzite medzinárodných štúdií v nadchádzajúcich rokoch. Čínsky partner pozval J. Kubiša na zahájenie OH 2008 v auguste 2008.
	
	 SR má záujem na podpise rezortných zmluvných dokumentov v oblasti pôdohospodárstva (dohoda o spolupráci v oblasti lesníctva, dohoda o spolupráci v oblasti pôdoznalectva a dohodu o spolupráci v oblasti plemenitby), v oblasti školstva (program spolupráce v oblasti vzdelávania na roky 2007-2010).

Multilaterálna spolupráca, medzinárodné otázky 

Ministri zahraničných vecí SR a ČĽR ocenili dobrú spoluprácu v medzinárodných organizáciách vrátane BR OSN a potvrdili záujem o jej prehĺbenie najmä počas slovenského predsedníctva SR v BR. Čína vníma a oceňuje rastúcu úlohu SR (EÚ, NATO, BR OSN) vo svete a ponúka prehĺbenie spolupráce na rôznych úrovniach v medzinárodných organizáciách. Partner zvýraznil potrebu pokroku reformy BR, avšak naďalej ostávajú hlboké rozpory v názoroch na jej uskutočnenie. Podľa vyjadrenia čínskeho ministra podpora „určitých skupín“ (G4) nemá budúcnosť. V reakcii J. Kubiš vyjadril potrebu spravodlivejšieho a rovnocenného zastúpenia v BR OSN krajinami z rôznych regiónov a zopakoval podporu SR kandidátom na stále členstvo Nemecku a Japonsku.  

J. Kubiš informoval, že počas predsedníctva v BR OSN vo februári 2007 SR zamýšľa otvoriť tematickú diskusiu zameranú na problematiku reformy bezpečnostného sektora, ktorá má silnú väzbu na procesy budovania a stabilizácie mieru vo svete. Diskusia bude hlavnou témou počas predsedníctva s ambíciu naštartovania procesu, ktorý v OSN povedie k vypracovaniu novej koncepcie reformy. SR podporuje činnosť Rady pre ľudské práva a verí, že tento nový orgán prispeje k efektívnej podpore dodržiavania ľudských práv vo svete. J. Kubiš zároveň požiadal o podporu kandidatúry SR za člena Rady pre ľudské práva v rokoch 2008-2011. ČĽR požiadala o podporu do hospodárskeho a sociálneho výboru OSN na roky 2008-2010.

Partneri si vymenili názory na stav spolupráce medzi EÚ a Čínou v celom komplexe vzťahov vrátane politickej, hospodárskej, kultúrnej oblasti  a problematiky ľudských práv. SR ako člen Európskej únie aktívne podporuje rozširovanie a prehlbovanie  štruktúrovanej spolupráce medzi Európskou úniou a Čínou v súlade s budovaním strategického partnerstva. Čína a Európa by mali vytvárať podmienky na užšie partnerstvo, ktoré povedie k zdieľaniu zodpovednosti za riešenie kľúčových globálnych otázok.

Čína vníma SR ako dôležitého člena EÚ a rozšírenie bilaterálnych kontaktov chápe aj v rámci vzťahov EÚ – Čína. ČĽR má záujem posunúť politické a ekonomické vzťahy s EÚ na novú úroveň. Z tohto pohľadu súhlasí s pozitívnymi pasážami záverov EÚ (GAERC, december 2006) k strategickému partnerstvu EÚ - Čína, ktoré reagujú na súčasný vývoj a perspektívy vzťahov EÚ – Čína. Vyjadruje však výhrady k niektorým častiam o ČĽR. Minister Li  vyjadril nespokojnosť s existujúcim embargom na dovoz zbraní a vojenského materiálu z EÚ do ČĽR, ako aj s otázkou doteraz neschváleného štatútu trhovej ekonomiky pre ČĽR. Celkovo je Čína za posilnenie a rozvoj spolupráce s EÚ vo všetkých oblastiach. Minister J. Kubiš ponúkol možnosť úzkej spolupráce a výmeny informácií medzi SR a ČĽR v otázkach, na ktoré majú obe strany rozdielne názory a stanoviská.

Ministri si vymenili názory na aktuálne medzinárodné otázky z pozície členstva oboch krajín v Bezpečnostnej rade OSN, osobitne na problematiku jadrového programu KĽDR, Iránu, Kosova a situáciu v Sudáne. Čínsky minister podrobne informoval o prebiehajúcich šesťstranných rozhovoroch o jadrovom programe KĽDR, ktoré sa uskutočnili v čase návštevy ministra Kubiša v Pekingu. 
 
V rámci návštevy rokoval minister J.Kubiš aj s generálnym tajomníkom Šanghajskej organizácie pre spoluprácu (ŠOS) Zhang Deguang. Obaja predstavitelia ocenili dobré vzájomné osobné kontakty a vyjadrili vôľu pokračovať vo výmene informácií. GT ŠOS informoval o cieľoch a zámeroch organizácie. Hlavným a pôvodným cieľom ŠOS je spolupráca v oblasti bezpečnosti a boja proti terorizmu, ktorá sa rozširuje na politickú, ekonomickú i kultúrnu oblasť. Ekonomická spolupráca je novým prvkom pôsobenia zoskupenia. GT ŠOS spomenul ako medzník spolupráce zasadanie Rady predsedov vlád členských krajín ŠOS v Dušanbe (september 2006), zameranej na rozvoj infraštruktúry regionálneho obchodu, výstavbu nových trás na prenos energií a prepojenie dopravných koridorov medzi jednotlivými členskými štátmi. Obaja partneri vyjadrili záujem o nadviazanie bližších kontaktov a spolupráce, ako aj o posilnenie vzájomného dialógu medzi EÚ a ŠOS.

V rámci programu návštevy sa minister J.Kubiš taktiež stretol s honorárnym konzulom SR v Hongkongu Willy Lin a poskytol interview čínskej spravodajskej televízii CCTV9 a čínskemu štátnemu rozhlasu.

Rokovania ministra J. Kubiša v Pekingu sa uskutočnili v dobrej atmosfére, prispeli k skvalitneniu slovensko-čínskej spolupráce vo všetkých oblastiach spoločného záujmu a vytvorili priaznivé podmienky pre rokovania predsedov vlád v r. 2007. Návšteva ministra J. Kubiša prispela k prehĺbeniu pragmaticky orientovaných partnerských vzťahov a v širšom kontexte k posilneniu zahraničnopolitického postavenia SR.

Závery:
-	Pripraviť oficiálnu návštevu predsedu vlády SR R. Fica v ČĽR vo februári 2007.
Z: 	Ministerstvo zahraničných vecí SR v spolupráci s Ministerstvom hospodárstva 
SR, Ministerstvom pôdohospodárstva SR a Ministerstvom školstva SR.